**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2021. augusztus 17-én tartandó ülésére**

**Tisztelt Képviselő-testület!**

Utolsó rendes, munkaterv szerinti ülését 2020. november 11-én tartotta a testület.

A téli (kicsit nyugalmasabb…) időszakban havi jelentést küldtem a Tisztelt Képviselőknek, aztán a vírus harmadik hulláma és a napi feladatellátás kapcsán elfogyott az írásra maradt idő…

A második negyedévet szigorú korlátozások között kezdtük és folyamatos enyhítések között zártuk.

*Nem volt egyszerű ez a kicsit több, mint hét hónap.*

*Az egyre riasztóbb járványügyi adatok és korlátozások mellett kellett az önkormányzat és az intézmények működőképességét biztosítani.*

*Hálásan köszönöm a teljes hivatali állománynak, az egészségügyi dolgozóknak, a szociális ágazat munkavállalóinak és az intézmények munkatársainak a vírushelyzet alatt tanúsított hozzáállásukat.*

A végzett tevékenységünkről a lentebb írtak szerint számolok be:

**• POLGÁRMESTERI HIVATAL**

Hosszúak voltak a zárva tartott hónapok, de május 10-től újra van személyes ügyfélfogadás a Hivatalban. Szerdai nap kivételével a korábbi nyitvatartási rend szerint várjuk az ügyfeleket. Fokozottan figyelünk arra is, hogy a nyitva tartás mellett az elektronikus megkeresések is teljesítettek legyenek. Újraindultak a polgármesteri és főépítészi fogadóórák is.

PÁLYÁZATOK

**• MINI BÖLCSŐDE ÉPÍTÉSE**

Az ütemtervnek megfelelően halad a kivitelezés. Most úgy látszik, hogy semmi akadálya nincs annak, hogy októberben befejeződjenek az építési munkálatok. A szerkezetépítéssel párhuzamosan zajlanak a belső szakipari munkák is.

Még az idei évben szeretnénk elindítani a használatbavételi eljárást és beadni az elszámolást. 2022 tavaszán tervezzük berendezni és "belakni" az új épületet, ahol 2022. szeptember 1-én indulna az új bölcsődei nevelési év.

**• CSEMŐ-CEGLÉD KERÉKPÁRÚT**

A két település mindenkori polgármestereinek megállapodása alapján a megvalósulásért felelős (a projekt gesztora) Csemő Község Önkormányzata.

*Előzményként annyit, hogy 2016-ra elkészült a teljes szakasz építési engedélyezési tervdokumentációja, az akkor szükséges összes kötelező melléklettel (költség-haszon elemzés, megvalósíthatósági tanulmány, tervezői költségbecslés, hálózati forgalmi terv) együtt.*

*2020-ig minden lehetséges kiírásra benyújtottuk a pályázati jelentkezésünket, sajnos eredmény nélkül.*

*2020. őszén az Innovációs és Technológiai Minisztérium Kerékpáros Főosztálya jelentkezett önkormányzatunknál annak érdekében, hogy a korábbi terveket szeretnék látni és felülvizsgálni, mert központi akarat van a fejlesztés megvalósítására.*

*2021. februárjában elkezdődött a felülvizsgálat, mert 2016. óta volt változás a jogszabályi környezetben és az alkalmazandó szabványok következtében is, melynek eredményeként mára elkészültek a teljes szakaszra vonatkozó és felülvizsgált tervlapok.*

*Közben Jó hírt kaptunk 2021 május 11-én: MEGÉPÜLHET A KERÉKPÁRÚT ZÖLDHALOMBAN!*

*A zöldhalmi sűrűn lakott településrésznek az orvosi rendelőtől a Pipacsig tartó szakaszára beadott pályázati jelentkezésünk 269.956.178.-Ft összegű támogatást kapott!*

*A Versenyképes Közép-Magyarország Operatív Programban (VEKOP) még 2020-ban benyújtott igényünket bírálta el pozitívan a Pénzügyminisztérium, a Támogatási Szerződés 2021. augusztus 6-án hatályba is lépett.*

Így érkeztünk el a mához…

Ma ott tartunk, hogy elküldésre került a Magyar Közútnak közútkezelői hozzájárulásra a módosított engedélyes terv.

Időközben a kerékpárút közműegyeztetése során kiderült, hogy a MAVIR által tervezett 400 kV-os légvezeték keresztezi a kerékpárutat Zöldhalomtól északra, a kerékpárút 2+750 km szelvényében, amelyre keresztezési terv készítését írták elő… Addig nem adnak közműkezelői hozzájárulást, amíg a keresztezési tervet nem látják. A keresztezési tervet a tervező sürgősséggel elkészítette és beküldte a MAVIR részére…

Jelen pillanatban az tűnik a nagyobb bizonytalanságnak, hogy önkormányzat „ivóvízminőség-javítása a Közép- és Kelet-Magyarországi ivóvízminőség-javító program 1. (KKMO 1)” című, KEHOP-2.1.3-15-2016-00020 azonosítószámú projekt megtorpant, melynek oka, hogy a vállalkozó nem írta alá a szerződést, így új eljárás megindítása vált szükségessé.

Az új eljárás ajánlati felhívása 2021. július 7-én jelent meg (Közbeszerzési Értesítő száma: 2021/129, iktatószám: 12483/2021). Az ajánlattételi határidő 2021. augusztus 16. Az ajánlati felhívásban rögzítettek alapján a teljesítésre rendelkezésre álló időtartam a megkötésre kerülő vállalkozási szerződés hatálybalépésétől számított 900 (!!!) nap.

A projekt felelős irányító hatósága (2013-tól) a Nemzeti Fejlesztési Programiroda (NFP). Hogy mi köze az ivóvíz projektnek a kerékpárúthoz? Csak annyi, hogy a zöldhalmi településrész irányába tervezett ivóvíz-gerincvezeték nyomvonala érinti a kerékpárút alapját.

Az NFP ügyvezető igazgatója felé még februárban jeleztük azt, hogy a kerékpárút ügye előrehaladt és a kettős finanszírozás elkerülése, valamint a zavartalan kivitelezés miatt egyeztetni lenne szükséges a projektek ütemezését. Választ nem kaptunk, egyeztetésre nem hívtak bennünket…

*Tisztelt Képviselők!*

*Szerettem volna láttatni, hogy nem egyszerűen arról van szó, hogy meleg van és nincs kedvünk dolgozni és a kánikulában a helyszíni kitűzéseket ellenőrizni. Higgyétek el, nálam jobban senki sem szeretné, ha már a munkagépek zajától lenne hangos a határ! De azt is bevallom őszintén, álmomban sem gondoltam, hogy egy 25 méter magasságban húzódó és jelen pillanatban kivitelezésében felfüggesztett középfeszültség-vezeték kapcsán külön terv szükséges a virtuális keresztezés miatt… Azt sem gondoltam, hogy az NFP megteszi azt, hogy nem válaszol úgy, hogy több, mint 8 éve gesztora és felelőse egy olyan projektnek, amit Csemő nyert.*

*Ha hiszitek, ha nem - nincs olyan nap, amikor ne törődnénk a kerékpárút ügyével és még úgy is, hogy volt korábban (még 2016-ról) engedélyes tervünk az egész szakaszra. Ebben az esetben ez meg azért baj, mert azóta volt változás a szabványokban és a jogszabályokban.*

Az tartja bennem a lelket, hogy az Innovációs és Technológiai Minisztériummal folyamatos a kapcsolat, Ők válaszolnak is – hagy idézzek a legutóbbi levelükből:

„A Cegléd-Csemő kerékpárút terveinek átdolgozásának, véglegesítésének és engedélyezésesének legkésőbb 2021 október elejére be kell fejeződnie, hogy egy megalapozott tervezői költségbecslés álljon rendelkezése a hiányzó forrásra vonatkozóan.

Előreláthatólag a kivitelezésre vonatkozó közbeszerzési eljárásnak 2021 októberétől 2022 februárjáig kell lezajlania. A közbeszerzési eljárást két részajánlattételi lehetőséggel szükséges meghirdetni: a VEKOP forrásra vonatkozó rész normál eljárásban (mivel a forrás rendelkezésre áll), a hiányzó, mintegy 6 km-es szakaszra vonatkozóan pedig feltételesként kerül kiírásra. A feltételes eljárást követően, az ajánlati ár ismeretében születhet döntés a hiányzó forrás biztosításáról.

A kivitelezés a forrás rendelkezésre állása esetén előreláthatólag 2022 márciusában kezdődhet meg. Kedvező időjárási körülmények esetén az építkezés 60 nap alatt befejezhető, így 2022 áprilisában a kerékpárút átadható és birtokba vehető, megvalósítva ezzel Csemő Község Önkormányzatának évtizedes igényét.

A VEKOP támogatáson túl még hiányzó fedezetet várhatóan hazai forrás biztosíthatja, melyhez az Innovációs és Technológiai Minisztérium kormányzati előterjesztést készít.”

Hát így állunk…

**• IVÓVÍZ MINŐSÉG JAVÍTÓ PROGRAM KEHOP PÁLYÁZATA**

Az elmúlt három hónapban semmilyen új információnk sincs előrehaladtáról. Továbbra is a kivitelezésre beadott ajánlatok értékelése zajlik a projektgazda Nemzeti Fejlesztési Programiroda (NFP) bonyolításában.

Ha lesz nyertes kivitelező, és a kerékpárút közbeszerzési eljárása is eredményes, akkor még továbbra is feladatunk lesz, hogy a projekt-összeütközés elkerülését koordináljuk a fentebb írtak szerint.

Röviden összefoglalva a fejlesztés lényegét: új kutat fúrnak a meglévő termelő kút mellé, amelyre a meglévő vízhálózat teljes egészében rákötésre kerül, továbbá gerincvezeték kerül kiépítésre a központ és Zöldhalom között. Ezen túl a pontos műszaki tartalom jelenleg még nem ismert előttünk sem...

**• MAGYAR FALU PROGRAM 2020.**

A KÖZPONTI EGÉSZSÉGHÁZ GYERMEKRENDELŐ ÉPÜLETRÉSZÉNEK ENERGETIKAI FELÚJÍTÁSA – *befejeződött*

A felújítás befejeződött, az átadás-átvétel megtörtént. A vállalkozó végszámláját is kifizettük, benyújtottuk az elszámolást a közreműködő szervezet felé.

A POLGÁRMESTERI HIVATAL BŐVÍTÉSE (FALUHÁZ PROJEKT) - *nyert*

Az első negyedév azzal telt, hogy próbáltunk többletforrást kérni a tervezéshez képest megnövekedett alapanyagárak miatt a megvalósításhoz. Nem sikerült támogatást kapnunk, így a „B” terv lépett életbe, nevezetesen az, hogy saját forrásból az önkormányzat biztosítja a kivitelezéshez szükséges (13,5 millió forint) saját erő többletet.

Most ott tartunk, hogy a beszerzési eljárás lezárásaként 2021. augusztus 11-én aláírtuk a kivitelezésre vonatkozó vállalkozási szerződést az eljárás nyertesével: EU ÉPÍTŐ (2750 Nagykőrös, Szabadság tér 10. 1. emelet 2. ajtó) Kft-vel. A munkaterület átadása a megrendelt acél vázszerkezet szállítása előtt két héttel fog megtörténni, ezt szeptember közepére prognosztizáljuk. Maga a kivitelezés optimális esetben (ez alatt egyrészt a kedvező időjárási körülmények, másfelől a leadott megrendelések pontos teljesítése is értendő…) négy hónapot fog igénybe venni, így még az idén ez a fejlesztés is befejeződhet.

**• MAGYAR FALU PROGRAM 2021.**

MIKEBUDAI ÚT RÉSZLEGES FELÚJÍTÁSA - *nyert*

MFP-UHK/2021. kódszámú pályázati kiírásra a Mikebudai út két rossz minőségű szakaszának felújítására nyújtottunk be pályázatot. A PÁLYÁZAT NYERT – erről az elektronikus értesítést a napokban megkaptuk.

Megkaptuk a támogatási okiratot, lefolytattuk a kiválasztási eljárást, melynek nyertese a ceglédi székhelyű FLASZTER Kft lett, és augusztus 12-én megkötöttük a vállalkozási szerződést. A tervek szerint augusztus 23-án történik meg a munkaterület átadása és kedvező időjárási feltételek esetén ez a projekt három hét alatt kivitelezhető.

Emlékeztetőül a fejlesztés műszaki tartalma:

Jelenleg rossz állapotú út kezdő szelvénye az I. szakasz 4608 j. Ceglédi úttól 300 m hosszban továbbá a II. szakasz Gyüge dűlőtől 260 m hosszban van tervezve a burkolat felújítása. A felújítandó út szélessége 4,0 m, kétoldali 1,0-1,0 m széles föld padkával. Mivel a padka jelenleg rossz állapotban van, úgy burkolat megerősítéssel a földpadkát az útburkolat szintjéhez profilozni fogják.

**• ÖNKORMÁNYZATI FEJLESZTÉS 2021. BM PÁLYÁZAT**

A SPORTCENTRUM FEJLESZTÉSE – *nyert*

A BELÜGYMINISZTÉRIUM ÖNKORMÁNYZATI FEJLESZTÉS 2021. című pályázati intézkedés kiírása szerint bármely PM, BM és Magyar Falu Programban nyertes pályázat kiegészítésére nem lehet pályázni így "maradt" a sport cél, azon belül a Sportcentrum fejlesztése, mint egyetlen lehetőség...

‌

‌A pályázatunkat a 2021.06.29-i miniszteri döntés értelmében 7.213.476.-Ft támogatásban részesítették.

A Sportcentrum Csemőben az egyetlen olyan közösségi tér, ahol akár egyénileg, akár szervezett keretek között sportolni lehet. A kihasználtsága - a pandémia mentes időben - folyamatos.

A 20x40 méteres műfű nagy igénybevételnek van kitéve, az elmúlt hét év folyamatos használata néhány helyen feltépte a ragasztást, ahol a granulátum átszakítva a műanyag talpszövetet, közvetlenül az altalajra folyt, így a szakadásos területrészen műfű csere szükséges.

A Sportcentrum területén található épület öltözőket, zuhanyzókat és egy szolgálati helyiséget tartalmaz. Jelenleg fűtés és melegvíz nélkül, ami így a nyári hónapokra korlátozza a használatot, továbbá szinte ellehetetleníti a más településesről érkező sportolók fogadását, így mérkőzések, tornák rendezését is.

A Sportcentrum egész évben nyitva várja a sportolni vágyókat - használata (nem csak) a csemőiek számára ingyenes. Az épületben a fűtési rendszer kialakítása abban is segítséget nyújt, hogy nem kell minden ősszel vízteleníteni, így a használhatósága négy évszakosra növekedhet. A műfüves pálya részbeni felújítására és az épület fűtési-, és melegvíz rendszerének kialakítására nyújtottunk be támogatási kérelmet.

Még augusztus hónapban szeretnénk kiküldeni az ajánlatkéréseket a lehetséges kivitelezőknek. Az ősz folyamán ezt a fejlesztést is szeretnénk megvalósítani és az elszámolást is benyújtani.

**• AKTÍV TURISZTIKAI FEJLESZTÉS -LEADER PÁLYÁZAT**

A fejlesztést – szerződés szerint – a második negyedévben megvalósítottuk, a kilenc darab szemléltető eszköz kihelyezésre került az ökocentrum tanösvényére.

Az elszámolást benyújtottuk, a pályázat által finanszírozott elemeken túl további tájékoztató táblákat is rendeltünk.

*A napokban kaptam jelzést arról, LEADER intézkedésen belül újra lesz lehetőség aktív turisztikai fejlesztésre pályázatot benyújtani (maradt forrás a költséghelyen). Ezzel a lehetőséggel (is) élni kívánunk, a tanösvény további fejlesztése a cél.*

**ÖNERŐS FEJLESZTÉSEK**

• ÖKOCENTRUM FEJLESZTÉSE

A második negyedévben megtörtént a kulturális kiállítóhely épülete mögötti tanösvény kialakítása és felszerelése. Pontosabban azok a táblák és eszközök telepítése látható már, amire LEADER forrásból pályázati támogatást nyertünk.

Rendeltünk és azóta már telepítettünk még interaktív táblát a településrészeink bemutatására, és tájékoztató táblákat az állat-sziluettekhez.

Elkészült és már működik az udvaron a Free Wifi rendszer, az épület külön hálózaton külön és kódolt internet elérést kapott. Az udvari rész szabadon látogatható és használható, kérem vigyázzunk értékeinkre.

• KÖZPONTI ORVOSI RENDELŐ KÖRNYEZETÉNEK KIALAKÍTÁSA

Befejeződött a felújítás és a rendelő környezete is elnyerte azt a végső formáját, amit a felújítás előtt oda álmodtunk. Megfogadtuk a nemzetközi virágos zsűri ajánlását is, így az új közterületek virágosításánál az évelő és örökzöld növények használata van jelentős túlsúlyban.

Természetesen a teljes területen automata öntöző és csöpögtető rendszer is kialakításra került.

• DŰLŐUTAK KARBANTARTÁSA

Folyamatos a külterületi utak gréderes karbantartása.

Mindenkinek szíves figyelmébe ajánlom, hogy homokos dűlők javítására teszünk minden egyes alkalommal kísérletet, melynek végeredménye nem lesz betonos út…

Az utak szélesítése során a letömörödött talaj fellazítása zajlik, melynek során a homok homok marad, sőt lazább szerkezetű, egész addig, amíg csapadék és a forgalom nem tömöríti vissza. Ezért a kellemetlenségért elnézést kérünk, de ez ezzel jár.

• KÜLTERÜLETI KÖZVILÁGÍTÁS FEJLESZTÉS

Jó hírem van! A külterületi hálózatfejlesztéshez a MAVIR Zrt. 64 darab használt lámpatest adományozásáról értesítette az önkormányzatot. A megállapodás elkészült és aláírásra került – várjuk a lámpatestek átadását. Ha ezek megérkeznek, akkor külön ajánlatot kell kérnem a szolgáltatótól ezeknek a lámpatesteknek a meglévő közvilágítási hálózaton való felszerelésére. Ha minden optimális, a korábbi hálózatfejlesztésre vonatkozó megrendeléssel és az adománnyal az idei évben 99 új közvilágítási hely létesül a külterületen.

**• POLGÁRMESTERI DÖNTÉSEK**

A második negyedévben 3 rendelet és 6 határozat meghozatalára került sor.

- Rendeleti formában döntöttem Csemő Község Önkormányzata 2020. évi zárszámadásáról, a zárszámadás előtti utolsó előirányzat-módosításról és a helyi építési szabályzatról szóló 11/2019.(X.14.) önkormányzati rendelet módosításáról.

- Határozati formában az önkormányzat idei évi közbeszerzési tervéről, partnerszervezetek (rendőrség, mentők, tűzoltóság) anyagi támogatásáról, a közbiztonsági és katasztrófavédelmi, a belső ellenőrzési és a községi gyermekvédelmi beszámolók elfogadásáról.

*Valamennyi döntés a települési weboldal „közérdekű adatok” menüjéből elérhető, letölthető.*

**• RENDEZVÉNYEK**

Egész tavalyi évben nem tudtunk rendezvényeken találkozni, és az év első hónapjai se arról szóltak, hogy az idei évben bátran szervezkedhetünk…

Egy-egy nagyobb rendezvényt hosszú hónapok, gyakran fél év szervező és előkészítő munka előz meg, amelyben pénzügyileg is sokszor előre kell kötelezettséget vállalni – ez a kockázat most nem fér bele, ezért döntöttünk úgy, hogy májustól-szeptemberig, minden hónap utolsó pénteki napján tartunk kisebb, néhány órás rendezvényt.

Május végén lezajlott a nóta kívánságműsor (még védettségi igazolvánnyal volt látogatható), június végén az első mulatós, július utolsó péntekjén a retró patri is, szerencsére egyre növekvő érdeklődés mellett.

Egy „nagy” rendezvény vállaltunk és tartottunk meg – Nemzeti Vágta előfutamot rendeztünk a Csuda Csikó Tanya környezetében 2021. július 24-én.

*Minden úgy sikerült, ahogy elterveztük…*

*Baleset nélküli vágtázás, sok-sok mosolygó ember, percre pontosan tartott program. Nem szoktam ilyet mondani, de tökéletes nap volt!*

*Kihoztuk magunkból és a lehetőségeinkből a maximumot.*

*Semmit sem csinálnék másként azzal együtt, hogy igen, tudjuk, lehetett volna erdőirtással lelátót telepíteni, lehetett volna mobil boxot bérelni a lovaknak, illetve arra a homok granulátumra is volt ajánlatunk, amelyet a Hősök terén használnak… Csak ez a három dolog közel 10 milliós többletkiadást jelentett volna. Ezzel együtt csak gratulációt zsebelhettünk be a szervezésért és a rendezésért. Nagyon sokan segítettek, több mint 150 fő dolgozott a különböző helyszíneken – mindenkinek köszönet a közreműködéséért.*

*Az már csak hab volt a tortán, hogy a Csemői Vágtán a Csemőt képviselő kocsitoló csapat (Csemői Tornádó) és a Csemőt képviselő lovas (Petrik Tamás) is élni tudott a hazai pálya előnyével és győzelmükkel kvalifikálták magukat és Csemő települést az október elején rendezendő országos döntőre!*

*Már most megkezdtük az előkészületeket arra, hogy Nemzeti Vágta Korzóján, mint elővágtát rendező település a bemutatkozó sátrunk impozáns legyen…*

A még tervezett további rendezvényeink:

2ű021. augusztus 20 – ÁLLAMALAPÍTÁS ÜNNEPE

2021. augusztus 27 – ROCK AKUSZTIK

2021. szeptember 24 – MULATÓS EST

A jelenleg hatályos szabályok szerint a helyi rendezvényeink mindenféle korlátozás nélkül látogathatóak.

*Kérem, hogy jelentésem a Tisztelt Képviselő-testület*

*tudomásul venni szíveskedjen.*

Csemő, 2021. augusztus 12.

Dr. Lakos Roland

polgármester